Notificirati moramo ADP

Zakaj se Slovenija po 27 letih (formalnopravno) še ni osamosvojila?

Vsekakor ima največ zaslug za to, da Slovenija ni notificirala ADP, nekdanji slovenski veleposlanik na Dunaju dr. Ernest Petrič. (na fotografiji kot neprofesionalni svetovalec predsednika Pahorja 13. januarja letos)

© Borut Krajnc

Ker sem ustavni pravnik, težko razumem brezbrižnost državnega vrha na čelu s predsednikom republike Borutom Pahorjem do vprašanja državne suverenosti naše države. Gre za to, da se 27 let po razpadu Jugoslavije Republika Slovenija formalnopravno še ni osamosvojila. Še vedno ni uresničen 3. člen Ustavnega zakona za izvedbo Temeljne ustavne listine (TUL), ki jo je Skupščina Republike Slovenije sprejela 25. junija 1991, s katerim je določeno, da veljajo na ozemlju Republike Slovenije mednarodne pogodbe, ki jih je sklenila Jugoslavija in se nanašajo na Republiko Slovenijo.